khistorydata/jeongjo-sjw-relations huggingface dataset:
정조 1년 · 목
敎曰。觀此嶺伯査啓。前縣監金守默之罪狀。綻露無餘。殆有甚於文召史擊錚之供。曾在 肅廟朝。兪信一獄事。豈不以信一生出囹圄。國無法爲 敎乎。借曰。鎭新母子兄弟三人之擅殺。雖甚無狀。與擅殺平民有異。則此有大不然者。吏與民設曰有間。以無罪而殺越人命。則奚疑於吏與民之間乎。況身爲守令。以無罪之事。三人之命。一時殺害。已極凶惡。査啓中所列酷刑器杖。曾所未聞者。其中欕木樗木之棍。厚踰三寸。松椽木不鍊木之杖。體至股大。而又所謂漆木之訊杖。俱皆殘酷慘毒之無比。而鎭坤兄弟之一日所受。每人各爲三百餘度之杖。累次之刑。近百度之棍。此決非常性之人所可忍見而忍爲者。何其不仁之甚也。是可忍也。孰不可忍也。至于信聽密地膚䜛。加刑已冷之屍。綿塞垂死之口。尤是凶毒之甚者也。以此罪犯。敢欲欺隱。向於王府嚴問。雖欲吞吐。而今則道臣之査啓。如是明白。渠雖言若懸河。其何發明乎。所犯所爲。皆非信一之比。且贓吏之用重典。卽是爲民之意。又況如守默者乎。殺獄之法。只止於下賤則已。不然則不議道伯。又非公事。而殺越人命之慘毒。至於此多。邦有常刑。守默豈可生出獄門乎。以此意發問目嚴刑取服。以爲照律勘斷之地事。分付義禁府。
정조 1년 · 목
予曰。江陵府使柳義養。細癤民瘼。逐條陳白。爲民革弊之心。極爲可尙。國榮曰。爲國爲民之誠。於此可見矣。命讀大司憲鄭昌淳[順:I-PERSON]疏。予曰。勉君德陳時弊。甚是切實。用意遣辭。亦爲根據。近來陳戒疏中。可謂第一矣。國榮曰。本來善文。故疏辭通暢。切中時弊矣。予曰。不可以循例袞闕看過。其在厲俗來諫之道。不可無激勸矣。國榮曰。褒直賞諫。人君之盛事。六條陳戒。無非至論。褒此一人。則可勸百僚。聖意誠允當矣。
정조 1년 · 강
大司憲鄭昌順上疏六條陳勉。賜批。
정조 1년 · 목
疏略曰。臣雖不肖。請以殿下臨朝而憂慨者。條列而陳之。今日爲治之要。亦不外是。其一。變風俗以靖朝象。群下之所以事上者。以貌而不以心。以文而不以實。孜孜營營。都不過私其身利其家。上不忤君父。下不惡儕友。此誠謀身之良策。處世之妙方。所恨者。殿下之官爵恩寵。只得成就群下之身家。而國事朝象。則委靡泮渙。將日非而莫可救矣。惟殿下。上自大臣。下至侍從。明示好惡。脂韋者斥。讜直者進。敢任者奬。巧免者黜。君心所向。疇敢不承。其二。節財用以蘇民生。民以財爲生。用不節則無以厚其生矣。搢紳大夫之間。衣服飮食之制。古無而今有。古儉而今奢。苟究其所出。皆從小民膏血中來耳。民安得不貧且困也。 肅廟初年。一歲國用。不過八九萬。而及至季年則倍之。 宣[先:I-PERSON]祖初年。已過 肅廟季年之數。及至近年。則又倍之。殿下初年。又浮 先朝末年之數云。國何以支。民何以活乎。又聽掌賦者之論。一年之入。不能支半年之用。賦加常額。斂及於小民。催科急於星火。鞭扑迫於膚髓。遷徙無常。死亡無日。殿下聞此。必當玉食不甘而廈氊靡安。內而宮禁。外而官府。刻意撙節。量入而制出。則躬行之化。侈風可革。節用之效。民困可蘇。惟聖明深加留意焉。其三。立聖志以振紀綱。試觀今日之紀綱。振乎不振乎。殿下苟能堅立聖志。行之以公嚴。苟其罪矣。法必行於權貴。苟其賢矣。恩不遺於疏賤。則將見紀綱不期振而自振。惟聖明深加留意焉。其四。重臺選以開言路。治忽興替。由其開閉。我朝故事。初除臺職。噤嘿不言者。雖有地望。輒阻淸選。此誠美事。而古道之不行。亦已久矣。宜飭銓臣。稍存古規。而聽納之美。惟在君上。深加留意焉。其五。惜官方以重名器。今夫爵賞者。人主勵世磨鈍之具也。材智莫卞。賢愚共躋。朝無退讓之風。世鮮自守之士。官方之日紊。而躁競之日盛矣。稍加甄別。俾存分限。使朝廷之上。有器識者處廊廟。有經學者處經筵。有風節者處臺閣。內而有司之職。外而藩臬之任。莫不皆然。則何患名器之不重乎。其六。作士氣以養人材。才難之歎。從古已然。而至於我朝。限之以地閥。界之以色目。雖有材矣。而見用者。什不一二。今日士氣之不振。實由科擧之太頻。倖門一啓。士氣日頹。不可不亟講新規。稍草舊弊。使士趨端而文風振焉。若其大本大源。又在於殿下之方寸。此董子所謂以人主一心。爲正朝廷正萬民之本者也。顧臣病狀。無以供仕。亟命鐫改。仍許調治焉。批以六條陳勉。良用嘉尙。可不體念。可以稟處者。令攸司如悉。卿其勿辭。入來領謝。
정조 1년 · 강
命大司憲鄭昌順。賜鹿皮一令。
정조 1년 · 목
敎曰。大司憲鄭昌順六條陳戒。非但切實。根據可尙。特賜鹿皮一令。自政院親受。又敎曰。大司憲鄭昌順牌招親受。
정조 1년 · 강
慶尙監司李性源。平安監司洪樂純上疏。請往省先壠。幷賜批許之。
정조 1년 · 강
命金守默具格嚴囚。
정조 1년 · 목
敎曰。前縣監金守默。奚比贓律。具格嚴囚南間事。分付。
정조 1년 · 강
行召對于興政堂。仍召見守令邊將。承旨李亨逵。玉堂南鶴聞林蓍喆。注書鄭東浚。史官林錫喆金勉柱。
정조 1년 · 목
講史記評林。○慶源府使林永老等進前。予曰。慶源卽接邊之地也。爾須善爲守邊之策。以副擇送之意。予謂加德僉使金光宇曰。前僉使李爀之事聞之乎。對曰。未及聞之矣。予曰。已入之倭船。謂以尙留。尙留之倭船。謂以已入。邊情之疏虞。莫此爲甚。爾須體此擇送之意。毋如前僉使也。
정조 1년 · 목
敎曰。副提調持加減心腎湯入侍。○予曰。臺諫避嫌。似涉過矣。國榮曰。都憲之疏辭。雖是泛說。爲其言官。必當爲可引之事矣。予曰。然則其疏中有語及大臣之句。大臣亦可爲引乎。國榮曰。聞大臣亦爲陳箚云矣。
정조 1년 · 강
懿昭墓 義烈墓守僕。命各給木一疋。米七石。木布各一同。輸送于 義烈宮。
정조 1년 · 강
飭各闕門閒雜人出入之弊。
정조 1년 · 목
敎曰。前後申飭何如。而各闕門禁蕩然。閒雜之人。任意出入。昌慶宮則軍士執頉。至於四名。當該衛將金鼎采汰去。昌德宮衛將。所當汰去。而以久勤爲之云。幷與景福宮衛將。特以三令五申之意。今姑參酌。兵判以此意招致嚴飭。兵判常時其若檢飭。豈有此弊。兵判推考。
정조 1년 · 강
命前郡守柳光國加資。
정조 1년 · 목
敎曰。俄聞知申所奏。御史則以親裨爲嫌。不得奏對。而前郡守柳光國。昨年隨柳烱效勞於濟州。今又效勞於北關。況其勤幹。聞甚可尙。豈癸未如干效勞軍官之比乎。依例加資。
정조 1년 · 강
命時囚朴左源議處。
정조 1년 · 목
義禁府啓言。金溝兼任泰仁縣監朴左源。金溝所納軍門米。載於私商船臭載。請刑推得情。敎以除刑推議處。
정조 1년 · 강
命成龍錫。令新伯詳査狀聞。
정조 1년 · 목
義禁府啓言。晉州居許䜘父采。被杖於成龍錫致斃。龍錫之押良爲賊。杖殺人命。誠極駭然。令道臣査啓後請稟處。允之。敎以待新伯到任。親執詳査。狀聞後稟處。俾伸幽枉。
정조 1년 · 강
命御將具善復。削版門黜。
정조 1년 · 목
敎曰。今日御將之入侍命下。不爲待令。論以紀網。不但無嚴。揆以處義。尤甚無據。日昨李溵之處分。非出於御將也。卽以臣分處分。則御將焉敢認作己事。有若引義者然乎。是御將之心。重朝廷之法綱。不若畏李溵之箚子者。設有可引之義。身爲武將。入侍命下。初不來待闕下。此前所未聞之事。可勝寒心。當初非不欲處分。而實有曲循之嫌。未果矣。李溵之蔑分。已是變怪。以武將。而爲李溵事。慢君之命。至於此極。苟有一分嚴畏之心。以李溵事。更欲擾聒於予乎。益覺其紀網之愈頹。罪溵之猶輕也。決不可以罷削薄勘懲勵。御營大將具善復削去仕版。門外黜送。
정조 1년 · 강
飭軍門棍制大小不均之弊。
정조 1년 · 목
敎曰。昨日以法府法曹笞杖等格式之一遵法度。有所飭敎。而更思軍門之棍杖。卽軍中之法杖。以是昨有各營棍制釐正之命矣。蓋此釐正之命。不欲偏大偏小也。總廳之太大。守廳之太小也。予意秖在適重適輕。均其不均。無甚大甚小之殊也。若或不念予意。欲準偏大之制。則是欲均不均之制。而反致傷人之患矣。欲準偏小之制。則可啓亂紀蔑法之弊。而又增將臣用棍之道。俱非予釐正之本意。各營棍杖。一幷收聚。詳細閱視後。參酌折衷。均一定制。開錄啓聞。至於一營之中。大將與將官所用之棍制。本有大小。亦當依前差等之例。而均齊釐正。此雖小事。亦宜遠慮其來後之弊。無或使紀律。流而至於解。嚴而至於酷。其令各營將臣。以此知悉。至於眞木之棍。 先朝旣有禁令。而令已久矣。安保其更無造用者乎。或有營中留置者。一一鳩集。速卽燒火後草記事。一體知委。又敎曰。各軍門從事官。發牌進來。使之聽傳敎。
정조 1년 · 강
召見訓鍊大將張志恒于尊賢閣。
정조 1년 · 목
予曰。棍制事。今見三等之制然後。始覺予之幾誤事也。予之初意。雖出於欽䘏。而若以一例磨鍊。無所區別。則非徒有違於格式。亦豈釐正之本意哉。昨日只見一等節目。故有此差誤。而此亦予聰明未周之致也。旣爲大小之制。而區別分等。則當以某罪用某棍。某處用某棍之意。各各列錄於啓目中乎。志恒曰。皆爲列書於後錄矣。
정조 1년 · 목
敎曰。副提調持加減心腎湯入侍。○予曰。各營所在眞木棍。皆燒火乎。國榮曰。傳敎下後。卽爲燒火矣。予曰。治死罪之棍。若不藏置。大將乘怒時。若或不有定制。以此決杖。則不無爲弊之端。此則堅藏庫中。勿爲輕出好矣。國榮曰。旣已定制。保無此慮矣。
정조 1년 · 강
命盧聖中遠竄。徐有臣等削去仕版。放逐鄕里。
정조 1년 · 목
因執義任觀周。持平洪明浩啓辭。有是命。
정조 1년 · 목
予曰。臺疏旣是泛然說去。則大臣引嫌。極涉過矣。國榮曰。不無碍逼。引嫌無或怪也。予曰。頒馬時。當殿座於興泰門。待領受諸臣之畢到。更爲入侍也。
정조 1년 · 강
御興泰門。頒貢馬。
정조 1년 · 목
予曰。貢馬領受諸臣待令乎。皆令入來親受事分付。奎章閣堂郞吏兵判五軍門大將中軍左右捕將畿伯藥房提調吏議宣傳官趨入。分東西立於階下。予曰。承史幷入侍。予曰。內乘領貢馬入來。田文顯申應周領馬入。命頒馬。各頒一匹訖。引儀呼唱。諸臣執轡四拜。予曰。三大臣家及畿伯嶺伯許。各送一匹。引儀。依昨年例。東西唱。各給一匹。守 陵官 魂殿所屬別軍職。各頒一匹。金孝大家亦送一匹。仍命賜中官司謁七八人訖。予曰。差備所屬及未受中官。待後運入來頒賜。宣傳官亦追後領受事。分付。
정조 1년 · 목
敎曰。副提調持加減心腎湯入侍。○命讀金守默子擊鼓供辭。國榮讀奏。予曰。旣曰鳴冤。而語頗糢糊。殊極駭然。國榮曰。血書鳴冤。雖甚矜惻。而無一言發明之端。只願以代死。殊非鳴冤之道矣。
정조 1년 · 강
命今日次對。明日爲之。
정조 1년 · 강
命金基健原供辭勿施。
정조 1년 · 목
刑曹。以金基健鳴申聞鼓事捧供。請上裁。敎以此是鳴冤之供乎。爭卞之供乎。泣血之供乎。上下辭語。不但節節外題。段段違端而已。有若癡人之說夢。初聞金守默子擊鼓。心有所惻傷。及觀供辭。全無哀痛迫切之意。足以感動人心者。朝家之向所惻傷者。儘是閒思慮也。至若敏謙事。本邑民人等訴事。拔劍事。衝火圖貶事。刑杖殘酷事。凡此五件。雖無道啓之現發明査者。固不敢無倫脊不分明之說。依俙發明。況朝家旣已照燭獄案。又已明白。則爲人子懇切之情。如欲替刑。雖一言半辭。剖破本事之䵝昧者然後。始可謂之鳴冤。而原供辭。揆以紀綱。參以人情。俱萬萬駭怪。所當除尋常各別科罪。俾知君臣父子之重。守默旣是刑訊。而基健之所坐。與罔赦之罪。差有間焉。特爲參酌。自本曹。以此意基健處曉諭後。原供辭姑爲勿施。
정조 1년 · 목
予曰。金守默之罪。可謂罔赦。渠之所犯。旣是擅殺人命。則所當償命。而更思之以今民俗。若斷以償命之律。則日後事。慮無所不到。爲官長者。恐不得按法治民。守默之罪。雖萬死無惜。其在慮後弊導末俗之道。不可無參酌之道。卿意何如。國榮曰。聖敎及此。臣不勝欽歎。
정조 1년 · 목
敎曰。金守默事。可謂殺無赦。而但以有信一之跡。異信一之事。爲審愼之端。近來民心不古。凌犯成習之時。若斷守默以償命之律。則所慮者。使予所以重人命之心。反歸於壞民俗之科。是豈非凛然處乎。守默之不報使擅殺。殘酷用杖之罪。較之於數次刑訊。則可謂太歇。而今此下敎。非惜一守默也。卽爲守默之爲官長也。特從惟輕之典。不害爲深遠之慮。罪人金守默。加刑一次。減死定配。
정조 1년 · 강
領議政金尙喆上箚自引。賜批。
정조 1년 · 목
箚略曰。伏見憲長疏。其中一條。專斥大官。許多論斷。盡是人臣之極罪。滿心慚恧。繼以惶懼。臣之伴食中書。日月最多。非如左右兩僚。則使風習漸汚。朝象未靖。凡有咎責。臣實爲首。伏乞削臣之職。勘臣之罪。以謝公議。以靖私義。批以近日朝廷。言者不來。每自循省。予自謂曰。時予之過云。都憲之疏。指陳袞闕。施及朝象。亦可謂猶賢乎已。今見卿箚。其所深引。固知卿辭巽之意。而憲疏云云。只是泛說流來之習俗時弊。何必襯着於今日乎。少不過慮。竊恐有欠於惜卵之義。且今國事如此。民憂又如此。協贊之策。有望於卿等。卿何若此之過乎。卿其安心勿辭。來參明日賓對焉。仍命遣史官傳諭。
정조 1년 · 강
左議政鄭存謙上箚自引。賜批。
정조 1년 · 목
箚略曰。臣伏見憲長疏本。慚恧惶懍。不能自已。噫。變風習靖朝象。大臣之責。而反由大臣而壞了。則朝廷之羞。世道之憂。當復如何。論其負職。臣實爲最。公議之發。不啻箚着。伏乞亟令譴罷臣職。仍命究勘臣罪。以謝臺議。以安私分。批以已論於領相之批。卿其勿復控辭。來參明日賓對。
정조 1년 · 강
右議政徐命善上箚自引。賜批。
정조 1년 · 목
箚略曰。臣忝叨見職。居然五十有餘日矣。迺者長憲疏出。而其中一段。箚逼大臣甚切。譏諷指摘。至及心跡。眞有此等之人。則雖微官庶僚。尙不宜玷汚朝端。況名以大臣。受此題目。昌居於具瞻之地乎。此疏之出。適在臣濫承誤恩之際。臣心歉愧。有若當着臣身。不惟臣區區私義。不敢晏然在職。在朝家綜核之政。尤宜早賜斥退。改卜賢德。以之變風習而靖朝象也。伏願夬許鐫免。以謝臺議。批以領左揆之批。布予至意。卿其安心勿辭。來參明日賓對。仍命遣史官傳諭。
정조 1년 · 강
召見平安監司洪樂純于尊賢閣。
정조 1년 · 목
辭陛也。○予曰。朝廷。則有知申。可與共議大事。關西一道。予今忘憂於卿矣。對曰。聖敎及此。惶感不知所達矣。予曰。關西之許多弊瘼。不可猝然矯革。而諸般倉庫。幾皆枵然云。良可悶也。卿下去後。按簿反閱。以爲釐正之道也。樂純曰。臣熟聞關西之弊矣。錢穀銀木。虛錄旣多。至於留庫木。則換作麤木。只充其數。留庫銀子。以劣銀換出極品云。錢穀則雖或有釐正之道。而銀木則末如之何矣。予曰。今當遠離。卿須起見予面。樂純仰瞻後奏曰。天顏比向時頗豐潤。下情不勝慶幸。
정조 1년 · 목
予謂吏判曰。御史別單。則趙心泰李東曄。治蹟相將云。而吏曹褒啓。則以趙心泰爲首褒。何以定次乎。李重祜曰。趙心泰治蹟。似爲第一。故以首褒回啓矣。予曰。北道監賑御史入侍。申應顯進伏。予曰。北道守令治蹟。誰當爲首褒乎。對曰。李東曄趙心泰別無高下。而李東曄當爲首褒矣。予曰。邊將中誰爲第一乎。對曰。訓戎僉使鄭禹壁矣。予曰。廢茂山萬戶趙德寬之歸其眷屬。賣其騎馬。以活流民。能盡捄濟之方云。良可嘉矣。尙喆曰。以至殘之邊地。能體憂恤之聖意。誠爲奇特矣。
정조 1년 · 강
命慶尙左右兵營關東三鎭北兵營守禦廳。巡點習操姑停。官門聚點及考講都試擧行。
정조 1년 · 목
領議政金尙喆啓言。慶尙左兵使金永綬狀啓。今秋習操及營將巡點擧行事稟旨矣。右兵使李長燁狀啓。習操及營將節制使廵點稟旨矣。昨年旣經秋操。幷姑停。各官門聚點請分付。從之。又啓言。江原監司金履素狀啓。各道內三鎭合操事。本道纔經賑政。何以爲之乎。敎以一體停止可也。又啓言。災傷覆審及校生考講勸別武都試。係是應行者。請依請擧行。從之。又啓言。北兵使徐有大狀啓。團束軍兵操鍊及親騎衛都試。依例設行。營屬軍兵合操。富寧以南各衛及防營軍兵廵操。依定式擧行事稟旨矣。纔經大賑。民命未蘇。幷姑停止。親騎衛都試。請依例擧行。從之。又啓言。守禦使洪樂性狀啓。合操旣停。廵點稟旨矣。請一體停止。從之。
정조 1년 · 강
依施完伯還穀加分之請。
정조 1년 · 목
領議政金尙喆啓言。全羅監司李普行狀啓。備陳農糧不足之狀。各邑還穀留庫中。五分一加分事稟旨矣。道臣狀請。可想其民間形勢。何以爲之乎。從之。
정조 1년 · 강
命東伯賑啓。各有司考例稟處。
정조 1년 · 목
領議政金尙喆啓言。江原監司金履素畢賑狀啓。各邑守令之褒賞。分賑穀物之去來。俱是各有司擧行者。以考例稟處之意。請分付該曹該廳。從之。
정조 1년 · 강
命江陵民瘼。令道臣論理狀聞。
정조 1년 · 목
領議政金尙喆啓言。日前江陵府使柳義養所啓四條民瘼。有從長稟處之命矣。其一。嶺西火蔘田事也。其一。續田事也。其一。貢蔘事也。其一。春牟事也。貢蔘之弊。今於江陵一邑。其何以獨爲變通乎。其中火蔘田三十餘結之白徵者權減。續田稅三分一減給事。其爲民弊。實是關東諸邑之通患。勢難輕議。而旣係民瘼。令道臣論理狀聞後稟處。牟還作錢事。旣有耳牟發賣之例。此亦令道臣酌量其數。使之一體狀論之意。請分付。從之。
정조 1년 · 강
領議政金尙喆。以北道監賑御史別單覆啓。
정조 1년 · 목
尙喆啓言。北道監賑御史申應顯別單。各邑詳定。勿爲句管於京司。年終修報監營。更爲定式之請。當初往復本道。講成節目者。欲使吏無容奸之路。民無疊徵之弊。而御史所論以爲。每年雜役。不以庫中財力用下。反有收斂云者。事極驚怪。雖以作錢一事言之。原節目。以京市直擧行。故以幾同布作幾兩銀之成册。自本道例報備局。則添價斂民之說。亦極駭訝。其間曲節。分付道臣。詳査狀聞後稟處。其中鏡城鍾城兩邑軍餉之依前使本邑糶糴之請。昨年以鏡城倉色庫之許多逋欠。因北兵使狀聞。自兵營句管事。下詢諸臣。已有處分。若其營屬與褊裨。憑藉作弊。貽害窮民者。聖敎中身爲重閫之臣。慢不省察。莫之禁焉。則將焉用帥臣爲哉。至有此後評事各別檢察之敎。誠至當矣。以此出擧條。請預爲嚴飭於帥臣及評事。從之。又啓言。因御史所奏。北民之受食嶺南租穀。代捧與否。有後次對稟處之命矣。北關之田多畓少。誠如御史所論。有不可膠守常例。三分一。以本色租準捧。其餘。以相當精實穀。依準折代捧之意。請分付。從之。又啓言。御史所啓以爲。北關舊還。若折半徵捧於今年。則民勢之蕩竭。又無異於今春。稍實邑舊還。勿以折半分數徵捧。而之次尤甚。以次從輕。以紓民力事。姑待道臣分等狀聞。請稟處。從之。
정조 1년 · 목
右議政徐命善啓言。監賑御史書啓中。會寧府使鄭與曾。病未監賑。以其子傳令軍官。替行其父之事云。賑政何等嚴重。而使其子因便替行。已涉駭異。且設有是事。豈可上煩於奏御文字乎。申應顯請從重推考。從之。
정조 1년 · 강
差下貢市堂上蔡濟恭等。還差濬川堂上具善復。
정조 1년 · 목
領議政金尙喆啓言。貢市堂上都承旨洪國榮。多兼劇務減下。且有未差之代。中樞府事蔡濟恭。戶曹判書鄭弘淳差下。請察任。從之。又啓言。潦後又當濬川。前堂上具善復還差。請着意擧行。從之。
정조 1년 · 강
命補關庫變通事。守禦使從長稟處。
정조 1년 · 목
領議政金尙喆啓言。廣州補關庫變通事。曾有稟處之命矣。詳聞府尹鄭一祥之言。則必得耗米四百石然後。一府積痼之弊。庶有蘇捄之望云。分付守禦使。從長磨鍊。請稟處。從之。
정조 1년 · 목
敎曰。副提調持加減交濟湯入侍。○予曰。聞領相之言。北道東堂。實無充數之道云。北道則何無治經之人。國榮曰。自前經工之人極少。故東堂時。必以未曾經工之人。苟充其數云矣。
정조 1년 · 목
敎曰。副提調持加減心腎湯入侍。○予曰。濟馬三運。俄已入來。頃日未及頒賜之人。將欲賜給。注書出去。入直玉堂及宣傳官招入後。內乘領貢馬待令事。分付。
정조 1년 · 강
御興泰門。頒三運貢馬。
정조 1년 · 목
內乘領貢馬。序立庭下。命玉堂內乘宣傳官。先爲親受。玉堂李在學李儒慶。宣傳官李儒敬金熙。內乘田文顯具琡洪志浩。親受四拜。予曰。兼春秋卜台鎭金鳳顯一體賜給。享官五人亦爲賜給。中官司謁別監武監頭目親受訖。予曰。頒賜後。餘馬尙多。五軍門各給十匹。
정조 1년 · 목
予曰。禁旅卽宿衛之士也。在周則虎賁。在漢則羽林。不可不重其選。而近年以來。漸不成樣。目不識魚魯之卞。身不閑軍旅之事。甕牖繩樞之輩。無賴白徒之類。雜遝而進。苟充額數。言念軍制。寧不寒心。今此成節目之後。雖難造次間一變。若遵而勿失。漸有成效。則庶可軍制之小勝矣。志恒曰。軍制之不成樣久矣。如欲猝變。則似多難便之端。而成節目之後。次第變通。則必有大效矣。予曰。內禁衛一番。定爲宣薦之窠。而以宣薦武弁中人取才入屬則爲好。而取才則當何以爲之乎。志恒曰。取才則依將魁取才例。以兩技試取。而六兩則三矢九十步俱入者。講書則武經七書中從自願取入格。則似好矣。予曰。宣薦武臣之初入仕。毋論出身閒良。未經禁軍。則不得擬望之意。當入節目中乎。志恒曰然矣。予曰。初仕遷轉朔數。則以幾朔爲限乎。志恒曰。以六朔爲限則似好矣。予曰。宣薦雖不滿百數。不可以雜流輩苟然充額矣。志恒曰。當以副薦試取差充矣。予曰。節目一定之後。則凡宣薦武士。莫不因此而進。身雖大將子弟。皆經禁軍以後。次第遷轉。若一遵節目。則禁軍便作武弁之初仕。似無不願之端矣。志恒曰。節目頒布之後。則禁軍一番。便是初仕之階。皆將樂赴矣。
정조 1년 · 강
行召對于興政堂。承旨李敬養。玉堂李在學李儒慶。注書鄭東浚。史官徐龍輔金勉柱。
정조 1년 · 강
召見禮曹判書洪樂性。 宗廟提調黃景源于興政堂。
정조 1년 · 목
予曰。 宗廟雨漏處奉審以來乎。樂性曰。臣與提調奉審。而 龕內略有滲漏處。不可不修改矣。予曰。修改時當爲移安乎。樂性曰。當移安矣。予曰。何日爲吉云乎。樂性曰。俄使日官初擇。則今二十九日三十日爲吉云矣。
정조 1년 · 목
敎曰。在外玉堂改差。政官牌招開政。○以李儒慶洪明浩爲校理。沈念祖鄭宇淳爲副校理。李文源爲呂州牧使。
정조 1년 · 강
緘推寧越府使李普溫。
정조 1년 · 목
敎曰。還穀欠縮之査發狀報。何等重大之事。則寧越前府使鄭述祚之事。雖與全然白脫有異。當初論報。爲區別不分明之歎。致使囚供有可明之端。況述祚雖非交承。旣是前官。則又何不詳審枚報乎。事甚不察。寧越府使李普溫緘辭推考。
정조 1년 · 목
敎曰。副提調持加減心腎湯入侍。○予曰。文臣朔試射。亦有效矣。前則如有一二分者。則猶以爲奇。今番朔試射。有二十餘分者。可謂神奇。國榮曰。雖不操弓之人。習而行之。無不能者。非但射也。文學亦然。今日讀一書。明日讀一書。無所間斷。則學問自至高明。此莫非人君導率之致。予曰。卿言果然矣。
정조 1년 · 강
命文武專經殿講。以二十六日崇政殿爲之。
정조 1년 · 목
敎曰。以日熱。旣命退定矣。晦間連値齋日。文武專經殿講。以二十六日爲之事分付。又敎曰。殿講處所。以崇政殿爲之。
정조 1년 · 강
命典籍姜文煥等。內下弓子頒給。
정조 1년 · 목
敎曰。文臣朔試射時。典籍姜文煥二十一分。副司果李謙彬。副正字權儐。各十三分。試射作爲弁髦。而三文臣之得中。至於此多。極涉可嘉。宜有激勸之道。而不必費諸有司。以內下弓子。自政院頒給。
정조 1년 · 강
配金守默于康津縣。還配趙德常于丹城縣。
정조 1년 · 목
義禁府啓言。罪人金守默加刑一次。康津縣減死定配所押送。允之。又啓言。丹城縣徒配罪人趙德常。前任杆城郡守時。吏逋不察事。因江原監司金履素狀啓。拿問後已爲照律勘處。依前罪目。還發配所。
정조 1년 · 강
命態川良人金貴才。自秋曹勘處。
정조 1년 · 목
刑曹啓言。動駕時。態川居金貴才。白活於衛外原情。自官家招入其妻。稱以買得。仍作衙奴之妻云。而旣非四件事。則敢爲登聞。極爲痛駭。原情勿施。自臣曹請依律勘處。允之。
정조 1년 · 강
命朴左源分揀放送。
정조 1년 · 목
義禁府啓言。朴左源無可罪之端。請上裁。敎以分揀放送。稅船裝發。旣在渠兼任之前。則當初何不區別現告。自本府査問該道後稟處。
정조 1년 · 목
予謂大臣曰。沈豊之上疏。何以處分則爲好耶。領議政金尙喆曰。臣意則罷榜之外。無他道矣。左議政鄭存謙曰。已悉於收議。而罷榜之外。無善策矣。右議政徐命善曰。十二人姓名。旣出於臺章。罪犯亦在於罔赦。科榜之罷與不罷。非所可論矣。予曰。其時科榜。何關於予。而凶言罔測。欲作脅持之資。尙今追思。不覺寒心。其中有所犯者。視同無故人。一體罷榜。雖非區別之道。然臺章所陳。不過風聞。一則有開荊棘之嫌。一則有不分明之歎。全一榜罷榜似好矣。尙喆等曰。罪人斯得。則雖於罷榜之後。豈可無區別正典刑之道乎。予曰。以原榜人削科爲傳敎則似好。卿等之意何如。尙喆等曰。聖敎誠好矣。吏曹參議鄭民始曰。若以削科爲敎。則十二人外。八人不無向隅之心矣。予曰。吏議之言。誠綜核矣。○予曰。李濟萬供辭。卿等見之乎。尙喆曰。濟萬旣簡通於趙德潤。則德潤當遍簡於諸臺然後。添入可也。而不爲簡問。暗自挾書。此則德潤之罪也。濟萬則別無可問之端矣。
정조 1년 · 강
命謝表。只以三度撰出。順付節使。
정조 1년 · 목
領議政金尙喆啓言。昨年進賀兼謝恩使所齎去八起方物回咨。因皇太后之喪。使行歸時。不得受來矣。禮部回咨。追後出來。而 先大王賜祭賜諡。　眞宗大王賜爵諡誥命及頒詔。金寶出送謝恩合六起方物。皆以移準。而登極册封皇太后進賀表。則知道咨外。方物移準咨無出來之事。故取考謄錄。則國王册封方物及皇太后尊號進賀方物。自前輒皆査收。無移準之例。此則無可擧論。至於六起方物移準謝恩。則一從彼咨。無方物謝表。只以三度。依例撰出。順付於節使之意。請分付槐院及該曹。從之。
정조 1년 · 강
遞東萊府使柳戅。
정조 1년 · 목
領議政金尙喆啓言。東萊府使柳戅。聞有實恙。勢難强迫。不可無變通之道。請許遞。從之。
정조 1년 · 강
命會寧開市人牛馬料。以富寧耳麥移劃。
정조 1년 · 목
領議政金尙喆啓言。咸鏡監司趙重晦狀啓。以會寧開市時。大國人牛馬料。以富寧府常平廳耳麥八百石。移劃需用事稟旨矣。此是從前已許之例。請依請擧行。從之。
정조 1년 · 강
命災實區別。豫爲申飭。
정조 1년 · 목
領議政金尙喆啓言。年分事目。其將不久頒下。而今年穴農。災實區別。眞僞易混。若不恤民隱。則非仰體益下之政也。若不念國計。則亦非至誠奉公之意也。此等之年。爲守令者。虛實莫卞。作一土豪猾吏容奸之淵藪。無益於民。有害於國。則上下相蒙。寧不寒心。諸道道臣。別加檢察。使守土之臣。毋犯重科之意。請䂊爲申飭。從之。
정조 1년 · 강
命康佐堯子婦金氏旌閭。
정조 1년 · 목
禮曹判書洪樂性啓言。北關御史申應顯。以美錢僉使康佐堯子婦金氏烈行筵達。有令該曹旌褒之典稟處之命矣。此與道臣狀請有異。非臣曹覆啓之事。且旌褒事係重大。請下詢大臣處之。予詢大臣。領議政金尙喆曰。御史旣已親聞而歸奏。則其在樹風聲聳遠方之道。宜有旌褒之典矣。左議政鄭存謙曰。臣意亦與領相同矣。右議政徐命善曰。臣見亦一般矣。敎以特爲旌閭可也。
정조 1년 · 강
命乙未文科庭試原榜直赴。勿爲罷榜。
정조 1년 · 목
敎曰。乙未五月文科中庭試入格二十人。雖有混同之嫌。有難區別。一幷罷榜。本榜旣罷。則直赴亦在當罷之中。而予意只在欲存直赴。使科名不泯矣。原榜中直赴。勿爲罷榜事分付。
정조 1년 · 목
敎曰。臺啓何等愼重事。則啓語添刪之際。初不遍問諸臺。乃於詣臺之日。暗自挾書。大關後弊。不可以渠供中。問諸府吏之分疏。足以取信。而今旣削科。卽一白徒。趙德潤勿論。至於李濟萬。雖與德潤差有間焉。臺僚以渠之事。有此無前之擧。則豈可諉以謬例。不思矯捄之道乎。以公以私。所失非細。以此議處。
정조 1년 · 목
敎曰。副提調持加減心腎湯入侍。○予曰。訓鍊大將入侍。張志恒進前。予曰。禁軍節目。有未洽處。各別刪去然後。可成貌樣矣。對曰。倉卒書入。故未免草率矣。
정조 1년 · 강
命洪樂期等刑配。趙榮祥自捕廳擧行。
정조 1년 · 목
刑曹判書張志恒啓言。近來法綱解弛。人心頑惡。有六七箇行惡之類。作挐閭里。積有年所。其中有關係風化者。有關係紀綱者。有關係盜賊者。互相出沒。毒害平民。此而不治。國將無法。其中洪樂期李命魯。自是士族。趙榮祥云以實職。樂期命魯則今經筵稟。自可刑配。而至於榮祥。係是朝官。請移義禁府處之。從之。敎以旣有柳賊之例。此盜賊。也自該廳擧行可也。
정조 1년 · 강
命禁軍節目。就議大臣。
정조 1년 · 목
敎曰。禁旅之設。非比於泛泛輦下親兵矣。宿衛於殿廊。陪扈於駕側。不可不重其選而擇其材。挽近以來。法久弊生。所謂禁旅。反不若訓局馬兵。禁御騎士。而近畿之甕牖繩樞之徒。爲得斗料。輒皆投托於此。敝鞍稿鐙。見者駭眼。破裝鶉衣。望之指笑。若此而尙安望其曉暢軍旅之法乎。不特軍容之疲殘。爲戎政疏虞之端。又何以得力於戰陳之間哉。且以似此之徒。差遣久勤。則其不能鎭邊禦敵。勢似然矣。是以久勤腴窠。卒歸於不緊無勞之輩。與當初爲禁旅設置久勤之本意。太不相當。殊非朝廷綜核之政。凡此數事。無非可矯之弊也。議者多以選擇爲捄弊之要道。而若於自中。只欲選擇。則是以弊捄弊。不可謂之要道也。大抵禁旅。卽古之虎賁羽林也。不當以常漢雜流差除也審矣。況今許多宣薦之不沾一官者。不啻屢百。而前銜之落仕多年者。厥數又不億云。就禁軍中。如內禁衛兼司僕中一番。定爲宣薦之窠。毋論前銜閒散之出身閒良。取才充差。而以此作爲武弁初仕之階。銓曹抄擇注擬。則軍裝不期壯而自壯。軍容不期肅而自肅。豈非一擧而兩得者耶。其他初仕之遴選。久勤之差遣。團束之制度。惟在斟量裁定。講成節目之如何耳。若是定制之後。如有成效。則二內三內。亦當以之次之薦。次次塡充。然則比諸近日。豈不懸殊乎。事係軍制。本曹之臣。與將臣定成節目。就議大臣以聞。
정조 1년 · 강
禮曹。以乙未文科庭試罷榜啓。
정조 1년 · 목
禮曹啓言。乙未五月庭試原榜。鄭克煥宋翼彥宋載中李商進李鎭常尹翊東洪文海延東憲李福潤吳翰源金載器李養遠趙德潤洪時溥李心淵朴相集許策復一李邦仁金樂誠等二十人。榜目中削去付籤以入。而試劵。依例令政院收聚。去紅籤。各其所受紅牌。請令吏曹稟處。允之。
정조 1년 · 강
吏曹。以乙未原榜削去人紅牌收燒啓。
정조 1년 · 강
全羅監司鄭元始疏辭新除藩任。賜批。
정조 1년 · 목
批以授卿藩任。意在試卿。卿其勿辭。往欽哉。
정조 1년 · 목
以金憙爲持平。尹行修爲副修撰。金華鎭爲工曹參判。趙尙鎭爲龍岡縣令。洪樂春爲童蒙敎官。初仕也。
정조 1년 · 강
獻納沈豊之疏請乙未文科原榜罷削。賜批。
정조 1년 · 목
疏略曰。嚮來凶黨。締結跳踉。行其所無事。至於乙未五月庭試而極矣。一榜選取。若非渠輩之狎客死士。卽是賊邊之子壻姻婭。榜眼一出。人言喧騰。如鄭克煥宋翼彥宋載中李鎭常吳翰源金載器趙德潤洪時溥李心淵朴相集李商進復一輩是耳。一種醜類。憑藉賊勢。盜竊科名。此等變怪。往牒所無。而至若趙德潤。席其父掌試之權。作他人責報之資。畢竟冒玷。出於逆黨之手。情跡盡露。物論益激。此輩情節。幷宜一番鞫問。而主試用奸者。次第物故。無憑可覈。臣竊痛之。然此猶餘事。渠輩行私。何關於聖上潛德之地。而乃敢以悖慢之說。威脅之語。恐動我殿下。威逼我殿下。始也日記之頒。已不勝骨顫而心寒。今承受困之敎。益不覺髮竪而膽掉也。論其負犯。已在罔赦。豈但爲科場弄奸而已哉。至於若而人之無所犯。而與此輩同榜。雖使自爲之計。無寧去其名於原榜。若將浼焉之爲淸脫也。臣謂乙未五月庭試文科原榜。一幷罷削。鄭克煥等十二人中。已物故者外。幷施島配之典。斷不可已也。批以初則以爾言如是。欲爲區別削榜矣。更思。實有開荆棘之嫌。又非明其爲賊之意。然則無寧全罷一榜之爲愈。蓋以漏網之歎小。後弊之慮多也。乙未五月文科庭試原榜。依疏請罷榜。爾其勿辭。從速察職。
정조 1년 · 강
御崇政殿。行專經文武臣殿講。文臣殿講考官徐命善李重祜李命植。參考官朴師海金尙集李世奭申應顯。武臣殿講考官金尙喆李徽之張志恒。參考官。林鼎遠南益祥李在學李儒慶。
정조 1년 · 목
具布裹翼善冠白布袍。乘輿由興泰門。出廣達門。○敎曰。申飭未久。已皆解弛。今日文臣應講。只是十餘人。況不參之罰。明載節目。該曹該房。何不申飭。至於此甚。禮房承旨李秉模。禮曹判書洪樂性。一幷遞差。又敎曰。吏曹參議鄭民始。承旨除授。先入侍後謝恩。○詣 孝明殿展拜訖。詣崇政殿殿座。○敎曰。禮曹方有擧行事。知事蔡濟恭禮曹判書除授。牌招入侍。又敎曰。前判書洪樂性。口傳付軍職。○予曰。文臣殿講當先爲。文講試官入侍。試官進伏訖。講員以次應講。○予謂兵判曰。宣傳官節目。旣已新定。李彥愼宜有區處之道矣。李徽之曰然矣。右議政徐命善曰。李彥愼請依例陞六。從之。又敎以前注書韓用龜亦當有區處之道。一體陞六可也。○予曰。武臣殿講仍爲之。試官進伏訖。武臣以次應講。予曰。學錄洪聖臣。屢次申飭之下。非但不能應講。太欠敬謹。勿爲收栍。汰去可也。且昨年製述時。以不能呈券罷職矣。年未及周。旋卽甄覆。西關之文臣何限。而必以聖臣乎。講畢還內。
정조 1년 · 강
拿處講員宋相殷。
정조 1년 · 목
敎曰。講員宋相殷。文義奏對之際。擧措無嚴。拿處可也。
정조 1년 · 목
敎曰。非不欲敬大臣。而大臣之變幻事實。務欲角勝者。非但大臣一身之所失。君綱朝體。所係非細。故不得已有處分。而此大臣執滯不通。亦其病也。人孰無病。改之則非病也。更何藏怒而深惡之。且今爲日稍久。不可無參恕之道。長淵縣付處罪人李溵特爲放送事。分付。
정조 1년 · 강
命前箕伯徐命膺敍用。
정조 1년 · 목
敎曰。罰已施矣。還朝不遠。前平安監司徐命膺敍用。
정조 1년 · 강
命儒生李義存崔守魯解停。
정조 1년 · 목
敎曰。眞有所犯。則豈可以時日之稍久。遽然疏釋。以啓僥倖之門。而此儒生。果無借述之事云。投草見捉之罪。一次刑訊。足以懲勵。方今大比在近。合有蕩滌之道。儒生李義存崔守魯解停事。分付。
정조 1년 · 강
命大邱判官李漵罷黜狀啓。還下送。
정조 1년 · 목
敎曰。副提調持加減心腎湯入侍。○予曰。李溵旣已蒙放。則其弟似無難安之端矣。國榮曰。罷狀之還爲下送。在渠可謂特恩矣。
정조 1년 · 목
備邊司啓言。全羅右水使閔惠洙狀啓。異國船一隻。漂泊於靈巖郡洋中。問情則日本國人二十八名。前監司李普行狀啓以爲。彼人等從水路依願治送。而衣袴渠旣不願。不必費給爲辭矣。旣願從水路還歸。待風治送。其在待遠人之道。不可不從優資送。分付道帥臣。請使之着意擧行。允之。
정조 1년 · 강
命倭學姓名。問于譯院以啓。
정조 1년 · 목
敎曰。向者以漂人之不爲問情。有所申飭。則今番右水營。又不問情。若有紀綱。豈如是乎。貽羞朝延。莫此爲甚。司譯院其若申飭。寧有此弊。差遣日子。倭學姓名。問于司譯院以啓。○政院啓言。招問該院譯官。則倭學姓名愼在儉。而丙申四月下去云矣。
정조 1년 · 강
待敎林錫喆疏請。奉命之路。歷省先壠。批令攸司稟處。
정조 1년 · 강
命罪人金宗大。減死定配。
정조 1년 · 목
刑曹啓言。罪人金宗大。弄戲足踢。灼然無疑。當施參酌之典。請上裁。敎以戲殺雖有償命之法。金宗大獄事獄案。容有可恕之端。參證諸人之招。亦皆稱冤。則宜施惟輕之道。宗大減死定配。
정조 1년 · 강
命崔己特獄案。道臣親執査推。
정조 1년 · 목
刑曹啓言。罪人崔己特。獄案糢糊。更令道臣査啓後。請稟處。敎以除尋常各別査覈。從速啓聞。該道臣親執査推。俾無滯菀之冤。
정조 1년 · 목
予曰。訓將率宣傳官入侍。張志恒李應爀等進前。予出御製。宣傳官廳受敎。命國榮讀訖。予謂應爀等曰。宣傳官之職。不輕而重矣。近侍傳命。其任極淸。與文臣之翰注玉堂也。自古將任。莫不由此而進就。此不培養。何以資國家之用乎。爾等揭此於廳上。遵而行之。自勉自勵。一而副予意。一而稱其職也。應爀等曰。敢不竭力奉行乎。予曰。講射之式。何以爲定乎。國榮曰。講則月一次。射則月三次無妨矣。志恒曰。依此定式好矣。監試一節。何以爲之乎。予曰。將臣輪回監試好矣。予曰。講册何以定之乎。志恒曰。三鑑中七書中自願。間以兵學指南似好矣。予曰。自十月始作可也。
정조 1년 · 강
命殿講不通人員。附過放送。
정조 1년 · 목
敎曰。旣示飭勵。晚熱尤甚。文臣殿講不通禁推人員。付過帶職放送。
정조 1년 · 목
以金夏材爲吏曹參議。權璹爲兵曹參判。李義敎爲童蒙敎官。初任也。
정조 1년 · 강
召見慶尙監司李性源于尊賢閣。
정조 1년 · 목
辭陛也。○予曰。嶺南風俗。素稱質樸。此雖可嘉。若所見一入於詿誤。則矢死靡他云。而近來逆孼之竄流嶺南者不少。似多誑惑之類。此等事。宜詳審處也。性源曰。今則道臣守令。各別糾察。似無此等之事矣。予曰。今番庶孼節目中。以外方言之。鄕任中設庶孼一窠以爲疏通之方。自中能無紛挐之弊乎。性源曰。庶類不啻幾億。則亦不可不許矣。
정조 1년 · 목
予曰。訓將磨鍊禁軍節目見之乎。命善曰。見之矣。予曰。卿與禁將商確。酌成節目可也。命善曰。當與禁將議定矣。予曰。禁軍一番。便作武弁初仕之階。則不可不重遴選矣。一番之數。雖難造次間充額。當預先取才。次次陞付。而此亦節目間事也。該番將各別擇差然後。可行節目矣。
정조 1년 · 강
命禁旅取才。前期知委各道。
정조 1년 · 목
右議政徐命善啓言。今此宣薦內禁衛變通之擧。實出於重禁旅簡才藝之聖意。旣定六朔之限。俾作初仕之階。則卽今闕額。雖未滿一番之數。不可不預先取才。次第塡付。該番將。令該曹依節目極擇差出後。取才之期。以八月念間擇日擧行。而前期知委於各道。使遠方諸武。請一齊來赴。從之。
정조 1년 · 강
命武科錄名單子。嚴飭申明。
정조 1년 · 목
右議政徐命善啓言。式年武科。期日不遠。不可不預先申飭矣。昨年重試初試。以元額雖或不足。規矩外勿付單技事。有定式之命。至於錄名單子中。格例違越。懸保淆亂。亦有伊時嚴飭之敎。今番更加申明遵行。毋或放忽之意。分付兵曹。請使之前期知委。從之。
정조 1년 · 목
予曰。今夜予適無寐。出坐後退廳上。披覽文字。傍有小宦一人。等命摘奸扈衛廳入直軍。無他侍立者矣。忽聞寶章門東北邊月廊上。有踏脚聲。乍起乍止。自北而東。自東而南。漸近於所御屋上。事甚驚怪。而予不輕動。潛聽良久。又有翻瓦剝啄之聲。繼以亂投沙礫。厥聲漸大。或如打環。或似破甕。如是者四五次。咫尺之地。慮在不測。故予乃急呼中官司謁輩。促令擧火。則屋上之聲卽止。仍使照火遍搜。屋上果有散沙之跡。瓦亦有踏破者。且聞司謁及守閤別監輩所告。則渠輩亦於上直房中。驚聞其聲。蒼黃出來云。此非鬼魅之所爲。必是人跡。世間豈有此等變怪乎。國榮曰。臣俄聞入侍之命。蒼黃入來。及承下敎。不勝驚悼矣。咫尺殿階。百靈呵護。安有魍魎之屬乎。決是凶孼輩。包藏禍心。潛謀作變之事。古今天下。豈有如此變怪乎。渠非飛禽走獸。則其間決無超越宮墻之理。卽爲遍搜闕中宜矣。予曰。俄使別監輩。先搜差備門內外。而卿言甚是。卿方帶將任。率禁軍二十名。自崇賢門至武德門遍搜。而又以延和門入直軍二十名。使之巡檢宮墻內好矣。國榮曰。然則延和門入直軍。當以標信解出乎。予曰。事旣急迫。不可遲延。以卿令箭領率可也。國榮摘奸後。還入奏曰。遍搜諸處。終無形跡矣。予曰。事甚怪矣。渠非絕倫之勇。則數仞之宮墻。似不可容易飛越。只在此闕之中。後苑草樹茂密。多有藏身之處。果能窮搜耶。國榮曰。空閒處皆令遍搜。而夜色難分。賊謀難測。雖在闕中。何以知之乎。然渠旣犯萬古所無之罪。則天理昭昭。豈無捕捉之道乎。爲先宿衛等節。不可不嚴。武藝別監之閤門把守。各別申飭戒嚴好矣。予曰。已爲申飭矣。國榮曰。更鼓已深。墻外亦當各別覘察。故俄依傳敎。分付三營巡邏軍。各其字內。使之把守矣。予曰善爲矣。
정조 1년 · 목
國榮曰。徹宵驚擾。寢睡何以爲之乎。予曰。不得善寑矣。天明後。搜見屋上。則有數十箇錢散棄之跡。必是凶賊所爲。世間豈有如此變怪乎。國榮曰。如干凶徒。尙今餘存。故敢又跳踉。可勝憤痛。渠旣犯萬古所無之罪。雖未登時捕捉。天必陰誅矣。
정조 1년 · 강
召見大臣兩司于興政堂。領議政金尙喆。左議政鄭存謙。右議政徐命善。大司憲鄭昌順。大司諫趙英鎭。司諫安聖彬。執義任觀周。持平鄭淵淳。正言兪岳柱。獻納沈豊之。
정조 1년 · 목
請對也。○尙喆等曰。昨夜之變。實是古牒所無。聞極驚懍。不覺心寒骨顫矣。予曰。變出深夜。卿等何以卽聞乎。尙喆等曰。臣等俱帶軍門提擧。故知之矣。予曰。 先大王朝。自辛壬以後。亦有此等之變。故每夜戒嚴。至于末年。而猶不懈矣。今番事。亦是凶徒輩嘗試之計。而若非寅緣內逕。詳知動靜者。則不可爲也。尙喆等曰。向來諸逆。雖曰鋤治。而尙多餘孼。怨國之徒。無窮之憂。實無所不到。昨夜之變。安知非此輩之所爲乎。予曰。果如卿言矣。予曰。兩司請對何也。昌順曰。臣等俱聞昨夜之變。不勝驚懍。而未詳裏面事實。故敢此求對矣。今伏聞聖敎。尤不勝心骨俱寒矣。肅肅淸禁。何等深嚴。而半夜之中。有此無前之變。豈不萬萬驚懍乎。此專由於凶徒逆孼。未盡鋤治之故也。此後戒嚴之道。尤不容少緩。而至於掖屬之類。其中或有來歷根派之不分明者。則一幷査汰。昨夜作變之漢。決無不捉之理。使左右捕廳。各別詗察。期於斯得宜矣。予曰。所奏是矣。使捕廳各別詗察可也。
정조 1년 · 강
飭本兵三軍門都巡邏及闕內排更。
정조 1년 · 목
領議政金尙喆啓言。本兵三軍門之間間都巡邏。禁將外。未聞有行之者。誠極駭然。兵曹判書李徽之。訓鍊大將張志恒。御營大將具善復。幷從重推考。此後則各別申飭。請使之着意擧行。從之。又啓言。闕內巡更。疏虞莫甚。此後則衛將部將例巡外。令訓禁兩營入直將官。分領其軍。排更輪巡。與衛部將相爲表裏。則庶可爲嚴宿衛之一端。令各該營大將。消詳磨鍊。請草記稟處。從之。又啓言。闕內巡更。何等嚴重。而五衛將。二更以後。則更不爲之云。此豈重宿衛之道乎。此後則依舊例四所五衛部將。分排輪回。俾無間斷疏虞之患事。請申飭兵曹。從之。
정조 1년 · 목
敎曰。副提調持加減心腎湯入侍。○國榮曰。此闕甚淺露。殊非九重深嚴之處。臣意從速移御甚好矣。予曰。三年內移御。有所未安矣。國榮曰。俄聞大臣之言。則 肅廟朝乙卯年。奉 兩魂殿。兩次移御云。旣有 祖宗朝已例。則有何拘碍之端乎。予曰。雖有古例。終涉重難矣。予謂民始曰。昨夜事。思之驚心。果能詳聞之否。民始曰。略聞其槪。而此實千古所無之變怪其爲驚惶懍惕。有不可言。而將來之慮。無所不到。
정조 1년 · 목
敎曰。大臣藥院旣奏明日 孝明殿親祭攝儀。次對再明日來會事。分付。
정조 1년 · 강
憲府聯啓。請罷入直騎曹堂郞職。賜批。大司憲鄭昌順。持平鄭淵淳。
정조 1년 · 목
聯啓以爲。近來宮禁不嚴。雜人攔入。固已寒心。而至於昨夜之事。尤不勝驚懍之至。其在國綱。不可置而不論。請昨日入直騎曹堂郞幷罷職。批以依啓。
정조 1년 · 강
命在外及陳懇臺臣。幷許遞。
정조 1년 · 강
命西北人及軍功人淸白吏子孫。着實錄用。
정조 1년 · 목
敎曰。自有 先朝舊例。又有昨年下敎。西北人及戊申軍功人淸白吏子孫。幷着實錄用事。分付兩銓。
정조 1년 · 강
命愼擇守令郞官。
정조 1년 · 목
敎曰。今當初政。宜先擇人。況守令生民之本。郞官守令之階。苟不審愼。害及生民。曷可不念。近來臨政。此敎便成文具。而銓曹之臣。勿以文具看作。以實心做去。
정조 1년 · 강
命禁漏官相當職調用。
정조 1년 · 목
敎曰。觀象監官員。雖無功效。如有形勢。每遷正職。而至於禁漏官。則效勞旣多。而從前無一遷轉者。事甚不均。兼史出去。以最久隨行之人知名。分付吏批。相當職使之調用可也。
정조 1년 · 강
都政下批。吏曹判書李重祐。參判權噵。兵曹判書李徽之。參判徐浩修。參議鄭述祚進。
정조 1년 · 목
吏批。以朴師沃爲忠州牧使。趙德海爲麻田郡守。鄭元始爲全羅監司。鄭景淳爲楊州牧使。李文喆爲寧遠郡守。邊聖和爲博川郡守。李廷壽爲會寧府使。南憲喆爲宣川府使。張鉉佐爲昌原府使。李鉉重爲橫城縣監。具世德爲茂山府使。尹馹爲陽智縣監。金相台爲永興府使。沈公猷爲光州牧使。洪秉殷爲黃州牧使。李春琦爲熊川縣監。柳仁喆爲南陽府使。朴左源爲振威縣令。申遇文爲端川府使。李得老爲堤川縣監。李寅燮爲潭陽府使。兪漢炅爲軍威縣令。洪大容爲泰仁縣監。鄭東藎爲醴泉郡守。洪直浩爲靈山縣監。申大億爲雲山郡守。李潤章爲鐵山府使。李惟稱爲益山郡守。權必稱爲朔州府使。金漢升爲渭原郡守。李重喆爲機張縣監。尹選東爲牙山縣監。朴師範爲新溪縣令。任希雨爲固城縣令。鄭昌順爲大司憲。安聖彬爲司諫。李夔兪岳柱爲正言。柳誼爲持平。沈豊之爲獻納。李秉模爲應敎。李敬養爲副應敎。河恩君垙爲冬至正使。李命植爲副使。李在學爲書狀官。蔡濟恭爲知經筵。金魯鎭爲同經筵。慶來運爲濟州判官。朱遠赫爲 安陵參奉。初仕也。徐有龍爲嘉山郡守。金明遇爲德源府使。金㷞爲草溪郡守。金彥之爲谷城縣監。沈原之爲松禾縣監。尹尙東爲修撰。金宗爲 智陵參奉。李崇運爲 顯陵參奉。吳泰詹爲 徽寧殿參奉。任時習爲 貞陵參奉。韓世裕爲 弘陵參奉。崔翊爲 厚陵參奉。李師訥爲 敬陵參奉。朴孫慶爲 英陵參奉。洪樂淵爲敦寧參奉。南命寬爲典獄參奉。崔鳳民爲假引儀。宗以下。幷初仕也。○兵批。以蔡濟恭爲都總管。李柱國爲訓鍊都正。柳文植爲三陟營將。李健秀爲安東營將。柳大源爲慶州營將。朴晉陽爲忠州營將。文植以下。幷新資也。張志恒爲知訓鍊。吳載光爲訓鍊正。李潤元爲副正。宋煥億爲北評事。尹禧東爲宣傳官。孫國仁爲守門將。具埱爲宣傳官。金吉行爲部將。柳鎭培金峻岳朴基豊趙雲履洪龍壽爲宣傳官。鄭忠翊金尙裕朴文烱爲部將。尹聖殷爲守門將。李儒敬爲宣傳官。禧東以下。幷初仕也。
정조 1년 · 목
予曰。今番都政。可謂公道。而兵判之善用舊勤。尤爲嘉尙矣。國榮曰。舊勤之得除善地。近來初見之事也。
정조 1년 · 강
校理南鶴聞上疏。陳勉仍懲討。賜批。
정조 1년 · 목
疏略曰。人主之一喜一怒。發而不節。則有乖於中和之道。此古人所謂七情之中。惟怒難制者也。近日以來。絲綸之間。或有辭敎之大煩。擧措之際。不無聲氣之過費。是豈大聖人物各付物之意乎。向日傳敎。有觀理忘怒四字。臣不覺欽誦感歎之至。伏望益懋體驗之道。以盡省察之功焉。嗚呼。自古亂逆何限。而豈有如明義錄中諸賊乎。方今國是大定。而嚴隄防三字。卽今日一副當大義理也。與賊黨最近最切。而獨能晏然無恙者。只一趙明鼎在耳。跡其平生。都是賊邊之所卵育也。此等賊黨。豈可使偃息於城闉之間乎。亟施放逐鄕里之典可也。批以所陳袞闕切實。予庸嘉尙。曷不體念。趙明鼎事依施。末端事已諭於臺批。爾其勿辭察職。
정조 1년 · 강
正言韓光近上疏。避嫌乞遞。賜批許之。
정조 1년 · 목
光近於本院。曾經納言也。
정조 1년 · 강
平安監司洪樂純疏辭新除藩任。賜批。
정조 1년 · 목
批以西門銷鑰。倚卿爲重。卿其勿辭。速往欽哉。
정조 1년 · 강
慶尙監司李性源疏辭移授藩任。賜批。
정조 1년 · 목
批以以藩移藩。意在用卿。卿其勿辭。往欽哉。
정조 1년 · 강
金吾。以罪人聖中。長鬐縣遠竄押送啓。
정조 1년 · 강
遣承旨。詣　宗廟　景慕宮奉審。
정조 1년 · 목
國榮曰。移御一事。一時爲急。不可以三年之內。有所拘碍矣。予曰。卿之爲予之誠。實爲可感。而予所以持難者。卽三年內故也。大臣如入侍。更爲商確。考見謄錄後。當爲決定矣。
정조 1년 · 강
召見工判具允鈺于尊賢閣。
정조 1년 · 목
予謂允鈺曰。昌德宮修理之役。漸至浩煩。良可悶矣。略略修補。速爲了役可也。
정조 1년 · 강
召見大臣于尊賢閣。領議政金尙喆。左議政鄭存謙。右議政徐命善。
정조 1년 · 목
予曰。卿等之請對何也。尙喆等曰。臣等自昨以後。心魂俱悸。慮無所不到。再昨之夜。旣不得登時捕捉。徒啓凶徒出入之逕。方來之憂。有不可測。而且所御處所。甚爲淺露。凶徒之夤緣窺覘。便同捷徑。臣等之心。豈欲殿下之一時御於此乎。且今所御之處所。不過 祖宗朝只備一時之離官。本非久御之處所。而又有 肅廟朝乙卯五月。侍 兩魂殿。移御於慶德宮。及至十一月。又爲 移御于昌慶宮之例。伏願亟降移御之命。予曰。再昨之變。不過凶徒輩恐動之計。予何動心。而第予所御尊賢閣。甚爲淺露。無堂壁之級。內外之分。故予亦有移御之意。而有拘於三年之內。未果矣。旣有乙卯已行之例。當與卿等更議處之矣。尙喆等曰。有 祖宗朝已行之例。固當斷而行之矣。予曰。予所持難者。實有碍於三年之內矣。卿等之請如此。 祖宗朝已例又如此。當爲移御矣。尙喆等曰。伏承聖敎。不勝欣幸之至矣。予曰。禮工判入侍。蔡濟恭具允鈺進伏。予曰。禮判出去。移御日子。使日官推擇以來。予曰。昌德宮修理。別無大段處乎。允鈺曰。緊急處。則不過鋪陳窓戶等節。而其他修改處。雖移御後。亦未晚矣。少選。濟恭進奏曰。使日官推擇。則八月初六日大吉云矣。
정조 1년 · 강
命昌德宮還御。以初六日定行。
정조 1년 · 목
禮曹啓言。昌德宮還御吉日。令日官推擇。則來八月初六日爲吉云。敢啓。敎以以此日子定行。
정조 1년 · 목
敎曰。副提調持加減心腎湯入侍。○予曰。卿雖縷縷陳達。而以三年內。終有所未安。不得決定矣。大臣旣已懇請。且有 肅廟朝已例。故果已許之矣。國榮曰。今此移御之命。實不勝欣幸矣。
정조 1년 · 강
召見大臣以下于興政堂。領議政金尙喆。右議政徐命善。戶曹判書鄭弘淳。禮曹判書蔡濟恭。
정조 1년 · 목
予謂弘淳曰。卿進去下闕。詳審修理處。而至於鋪陳窓戶。一依傳敎。自明朝始役。而雖一木一石。勿加於傳敎中所書下者可也。弘淳曰。一次修理。爲四萬兩云。今番則略略修補。似不必如前多費矣。弘淳曰。 孝明殿享官及參奉所居處。當以何處爲之乎。予曰。當以傳敎書下矣。
정조 1년 · 강
禮曹。以　徽寧殿　延福殿移奉吉日啓。
정조 1년 · 목
禮曹啓言。 徽寧殿移奉於 延福殿。延福殿權奉於慶熙宮爲善堂事。旣承下敎。故令日官推擇。則 徽寧殿移奉。來八月初三日未時。 延福殿同日辰時爲吉云。以此日時擧行。又啓言。 延福殿。以初三日權奉於爲善堂。而初六日午時。 孝明殿移奉昌慶宮後。 延福殿當日奉 安於泰寧殿乎。別爲擇日奉 安乎。敎以 孝明殿移奉日移 安可也。
정조 1년 · 강
徽寧殿　延福殿告動駕　祭。命攝行。
정조 1년 · 목
禮曹判書蔡濟恭啓言。還御時告由祭。前期二日。宗廟　孝明殿。來八月初四日設行。而 孝明殿移奉時。亦當有告由之節。還御告由。當爲兼告。 祝文中使之措辭撰出。 徽寧殿　延福殿初三日還御告由。及移奉告由亦當兼行於同日。告動駕祭祝文。以此措辭之意。亦爲分付。 孝明殿動駕祭。初六日曉頭行。奉 安祭隨時。　徽寧殿奉安祭。初三日隨時。　延福殿奉安祭。待奉　安日當爲擧行。敢達矣。從之。又啓言。告動駕祭。以攝行磨鍊乎。敎以攝行。
정조 1년 · 강
璿源殿酌獻。命勿爲磨鍊。
정조 1년 · 목
禮曹判書蔡濟恭啓言。八月十五日。 璿源殿自內酌獻。自臣曹例於初一日稟定。而今番則還御在於十五日之前。稟定一款。何以爲之乎。敎以此後勿爲磨鍊。
정조 1년 · 강
惠慶宮還御時陪從各司。命磨鍊。
정조 1년 · 목
禮曹判書蔡濟恭啓言。自前移御時。 內殿陪從。各司一員。有堂上衙門堂郞各一員。宗親每品各二員。侍衛承史各一員。兵曹都摠府。而有前後射隊矣。今番 惠慶宮還御時凡節。依此擧行乎。敎以依此磨鍊。而承史。則以分春坊分桂坊磨鍊。
정조 1년 · 강
兵曹。以 殿 宮移御時軍兵磨鍊啓。
정조 1년 · 목
該曹啓言。 王大妃殿 中宮殿移御時。侍衛軍兵。禁軍四十員。前後射隊四百名。磨鍊擧行。而 惠慶宮移次時。侍衛軍兵。與前有異。以幾名磨鍊擧行乎。敢稟。敎以禁軍二十人。前後隸軍三百名磨鍊以入。
정조 1년 · 강
飭各差備軍濫徵之弊。
정조 1년 · 목
兵曹判書李徽之啓言。衛軍貢人。實有難保之弊。各司及各都監下屬輩。不遵別單定式。每當軍丁出用之時。倍加責立。以價代捧。其爲弊端。罔有紀極。此後則必爲論報本曹。別單定送。俾無濫徵之弊事。出擧條。請申飭各司。敎以所奏是矣。從之。
정조 1년 · 강
魂殿都薜里享官以下入接。命依例爲之。
정조 1년 · 목
敎曰。 齋殿從當下敎。而 魂殿都薜里及進止長番中官。入接於 徽寧殿齋殿。明政殿南月廊出入番中官。入接於 繼慶院。享官參奉。入接於徽寧殿。參奉房參奉及 孝明殿忠義。入接於桂坊。 魂殿水刺間。入接於光政門外舊水刺間。典祀廳。一依 徽寧　延福二殿奉 安時例爲之。
정조 1년 · 강
飭衛軍掖隸之弊。
정조 1년 · 목
敎曰。移還御時。兵曹衛軍之弊。甚於戶曹修理之弊。今番兵判另加嚴飭。小則嚴棍懲治。大則草記。雖差備內輸運之軍。非啓下文書。則切勿定送事嚴飭。又敎曰。今番修理時。掖隸輩如或有不有飭敎。討食貢市人之弊。則戶判隨聞見登時草記。自內亦當有廉察之道。又或現發。掩不以聞之。戶判難免其責。以此預爲嚴飭。
정조 1년 · 강
延福殿移奉後。命典祀等廳。依 孝明殿奉 安時例爲之。
정조 1년 · 목
敎曰。 延福殿移奉慶熙宮　泰寧殿後。參奉入接于香室。典祀廳移安廳祭官廳。一依 孝明殿奉安時例爲之事。分付。
정조 1년 · 강
命各軍門習陣。 陵幸前勿爲。
정조 1년 · 목
敎曰。動駕稠疊。各軍門習陣取稟。 陵幸前勿爲入之事。分付各營。
정조 1년 · 목
因備局啓稟。有是命。
정조 1년 · 강
還御時。 惠慶宮陪衛。命以分司磨鍊。儀仗定式施行。
정조 1년 · 목
敎曰。還御時。 惠慶宮陪衛分司。明日口傳差出。聞兵曹總府堂郞。昨年 景慕宮移奉時。以分司磨鍊云。今番亦爲依此擧行。又敎曰。儀仗當省於大妃殿。又當增於前日 惠慶宮儀仗。金立瓜加一。銀立瓜加一。金粧刀加一。銀粧刀加一。靑蓋加二。交椅及脚踏。以黑漆各一添入事。分付該曹。使之定式施行。
정조 1년 · 강
命靑木貳拾疋。靑布貳拾疋入之。
정조 1년 · 강
飭修理濫費之弊。
정조 1년 · 목
敎曰。今番修理。一依所下下敎擧行。而若有一張紙一條木濫費之事。則當各別論罪。修理時亦或有討食貢市人之弊。而若不摘發草記。戶判旣有下敎。而官吏亦必嚴繩。御史及宣傳官。當爲內外廉察。以此另加申飭。郎廳不可以一人爲之。諸郎廳則只各處擧行畢役後。別單啓下。
정조 1년 · 강
大司憲鄭昌順箚論捕將仍請還御。賜批。
정조 1년 · 목
箚略曰。國家之設置捕廳。所以詗非常之變。察不虞之事耳。向來有僞稱大將者。假作印押。揭榜通衢之門。懸之旣久。始乃取見。見之旣久。亦未捕得。捕廳譏詗之不足憑信。有如此者。將何以戢不逞之凶徒乎。甚至昨日事而極矣。若不大示警飭。方來之憂。有不可言。左右捕將姑先重推。期於斯得。臣愚死罪。深憂過慮。亦無所不至。目今所御。非但淺狹。只備一時之離宮。本非久御之處所。故廷紳之間。久有還御之議。而或以三年之內。有所拘碍云。此則不然。 肅廟朝乙卯兩次之移御。俱不拘於三年之內。雖無已行之例。其在慮患之道。固當斷而行之。況 祖宗之古例可據。聖人之情禮無碍者乎。伏乞亟降還御之命。批以箚中所陳。聞甚駭怪。白晝揭榜於通衢之門楣。謀在嘯聚。暮夜作變於永巷之屋樑。計又不測。或假作印押。或故棄無錢。眞所謂前所未有之事也。捕將重推。烏可已也。而姑不處分者。但令使之寬限。期於捕得也。至於還御之請。以不拘於三年之內。明有 肅廟元年兩次之例。大臣旣奏。卿箚又到。依所請。已命禮曹涓吉矣。
정조 1년 · 강
命漂倭所經各邑。厚給飯供。
정조 1년 · 목
備邊司啓言。全羅前監司李普行狀啓。靈巖郡漂倭。前日問情。泛稱水路還歸矣。今則願由東萊歸國云。使沿海各邑護送之意。請分付於兩道道帥臣處。允之。敎以所經沿路各邑。嚴禁雜人。厚給飯供事。另加嚴飭。
정조 1년 · 강
以林鼎遠爲東萊府使。備薦也。
정조 1년 · 강
給楊州牧囕死人恤典。
정조 1년 · 목
京畿監司金鍾秀狀啓。楊州牧幼學尹宗魯母鄭氏等虎囕死事。敎以令本道恤典擧行。
정조 1년 · 강
召見箕伯洪樂純。海伯徐有寧。開留兪彥鎬于尊賢閣。
정조 1년 · 목
予謂有寧曰。卿於國家。可謂近臣。雖未嘗歷試於事。而卿子以內翰之職。近侍久矣。雅靜謹飭。予嘗嘉之。有是子則宜有是父。今於莅藩。庶副委任之意。卿須體此。懋哉懋哉。有寧曰。臣之父子兄弟。偏蒙特達之厚恩。臣雖粉骨碎首。亦何以仰報萬一乎。予謂樂純曰。卿今出西。西門鎖鑰。可以無憂。其在同休慽之地。今此出去。甚覺悵然。樂純曰。臣本無才能。受恩 先朝。逮事殿下。度支雄藩。寵遇曠絶。臣是何人。得此於聖明之世乎。予謂彥鎬曰。今玆陞擢。意非偶然。保障重任。予曰得人。彥鎬曰。臣報答無策。只切悚懍。
정조 1년 · 강
召見守令邊將察訪。初仕復職人于興政堂。